arnastofnun/IGC-2024 huggingface dataset:
Gamla Ísland er fegið

Léleg kjörsókn rýrir sjálfstraust stjórnlagaþingsins og fitar sjálfstraust fjórflokksins á Alþingi. Þjóðfundurinn lagði fram róttækar hugmyndir, sem stjórnlagaþing mun þynna, ef það verður óttaslegið. Alþingi mun síðan benda á lélega kjörsókn sér til afsökunar, þegar það drepur nýrri stjórnarskrá á dreif. Þingmenn eru hræddir við líkamlegt andóf, bumbuslátt og eggjakast. En þeir eru ekki hræddir við stjórnlagaþing, sem hefur ekki helmings fylgi þjóðarinnar að baki sér. Léleg kjörsókn er bakslag í þróun þjóðarinnar í átt til samfélags frjálsra borgara. Þingmenn gamla Íslands varpa öndinni léttar.
Gegnsæi skulda og eigna

Birta á upplýsingar um fjármál stjórnmála- og embættismanna. Til dæmis um skuldir þeirra og eignir. Eins og um skuldastöðu talsmanns hagsmunasamtaka 400 fermetra fólks. Stjórnmála- og embættismenn fjalla um fjárflutninga milli lánara og skuldara. Eigum að vita, hvort þeir græða á tilfærslum. Eins og við áttum að vita um gróða Geirs Haarde á að ábyrgjast allar innistæður. Eins og við áttum að vita um kvótaeign Halldórs Ásgrímssonar. Skildi aldrei, af hverju hagsmunasamtök heimila tóku flatar afskriftir fram yfir sértækar. Ég skildi það loksins, er í ljós komu 400 fermetrar Marinós G. Njálssonar.
Þjóðin er óhæf

Öll saga lýðveldisins sýnir, að Íslendingar eru óhæfir um að stjórna sér. Hrunið er eðlileg niðurstaða samfélags, þar sem fífl kjósa fífl til að auðvelda fíflum að stela peningum. Ekki bætir úr skák, þegar þjóðin fær í fyrsta sinn tækifæri til að kjósa persónur framhjá fjórflokknum. Þá nennir neyzlufólk bara alls ekki á kjörstað. Unga fólkið liggur uppi í sófa og étur popp. Innan við helmingur á kjörskrá nennir að uppfylla skyldur borgara í lýðræðisþjóðfélagi. Því skulum við leita á náðir Evrópu og evru. Þeim mun fyrr náum við þeirri farsælli stöðu að geta látið aðra um að stjórna okkur.
Hvar er unga fólkið?

Ungt fólk var til jafns við gamalt fólk á þjóðfundinum. Þar var fólk sammála um miklar breytingar á stjórnarskránni. Vildi, að allt landið yrði eitt kjördæmi og að slitið yrði sambandinu milli ríkis og kirkju. Vildi takmarka þingsetu og völd ráðherra og auka gegnsæi þjóðfélagsins. Vildi vernda betur náttúruna og efla þingræði. Bara nokkur dæmi af mörgum. Á þjóðfundinum vildi fólk, að stjórnarskráin stuðlaði að þessu. Þegar kemur svo að kjördegi, er margt af unga fólkinu bara týnt. Áhuginn var daufur, þegar til kastanna kom. Hætt er við, að með aumri kosningaþáttöku verði minna úr frómum hugsjónum.
Tölvan segir NEI – á mánudegi

Réttlæti felst í, að þeir nái árangri, sem fá flest atkvæði. Það er hægt með einföldum hætti. Með því að raða mönnum í númeraröð og gefa mismunandi stig fyrir hvert sæti. Hingað til hefur slíkt þótt nægja, enda er það GEGNSÆTT. Sífelld leit manna að einhverju öðru réttlæti en því einfalda hefur leitt til alls konar rugls. Frægastur er flakkarinn, sem troðið var upp á íslenzka kjósendur. Núna hefur tölvan tekið við í kosningum til stjórnlagaþings. Ekki er boðið upp á talninganótt með tilheyrandi skemmtanalífi. Dauðaþögn í tvo sólarhringa. Á mánudag kemur formaðurinn og upplýsir, að tölvan segi NEI.
Heimsins elzta stjórnarskrá

Elzta stjórnarskrá heimsins er 2500 ára gömul. Rituð á leirsívalning, sem fannst í Babýlon fyrir rúmri öld. Kýrus mikli Persakonungur hafði sigrað borgina árið 536 fyrr Krists burð. Þar segir frá miklum fjölda manna af öðru þjóðerni, sem Babýloníumenn höfðu í fangabúðum. Þeim var öllum sleppt til síns heima. Þar á meðal var gyðingum sleppt. Á leirsívalningnum segir einnig frá umbótum, sem Kýrus efndi til, endurreisn mustera og borgarmúra. Kýrus virðir guði og siði Babýloníumanna. British Museum hefur nú lánað Persum gripinn til sýningar. Vonandi verður hann klerkum múslima til fyrirmyndar.
Martröðin er að baki

Bjartara er yfir þjóðinni en verið hefur um margra ára skeið. Lífið er ekki bara skuldir og vextir. Fólk er frjálsara en það var. Kunningjar, sem áður sögðu fátt af viti um þjóðfélagsmál, eru farnir að tala um samfélagið og söguna. Framsókn er komin varanlega út í yztu myrkur og Flokkurinn nýtur ekki lengur sömu skilyrðislausrar hlýðni. Tveggja áratuga pólitísk martröð er að baki. Davíð er orðinn bara kverúlant í Hádegismóum. Þjóðfundurinn í haust hafði góð áhrif og vonandi mun stjórnlagaþingið hafa það líka. Mitt í erfiðleikunum sjáum við upphaf að nýju Íslandi utan við gamla fjórflokkinn.
Ágreiningur samfélagsins

Ágreiningurinn í þjóðfélaginu er ekki milli þeirra, sem eru með og móti Ólafi Ragnari Grímssyni. Ekki milli þeirra, sem eru með og móti aðild að Evrópusambandinu. Ágreiningurinn er milli þeirra, sem vilja breyta og vilja ekki breyta. Hann endurspeglast í kosningu dagsins til stjórnlagaþings. Stór hluti þjóðarinnar, nærri helmingur, vill byrja sambúð þjóðarinnar upp á nýtt með nýjum leikreglum. Þessi hluti hafnar fjórflokknum og vill setja á loft ný og betri viðmið, nýtt og betra siðferði. Ágreiningur þeirra, sem vilja breyta og vilja ekki breyta, yfirskyggir annan ágreining þjóðarinnar.
Heimagerð bóndabeygja framlengist

Forseti Íslands hyggst vísa nýjum IceSave samningi í þjóðarkvæði samkvæmt viðtali við Bloomberg fréttastofuna. Þótt fulltrúi stjórnarandstöðunnar í samninganefndinni og Sjálfstæðisflokkurinn mundu vilja semja á einhverju stigi. Þýðir, að ekki verður samið um IceSave. Engin erlend lán opnast og vaxtaálag á íslenzka skuldara verður áfram hátt. Þyngir fjármögnun stórra verka. Forsetinn og þjóðin hafa ákveðið, að mikilvægara sé að greiða ekki erlendar skuldir fallinna einkabanka. Erlent púst í atvinnulífið skiptir minna máli. Við hokrum áfram í heimagerðri bóndabeygju forseta og þjóðar.
Varið ykkur á 30 frambjóðendum

Hér er póstlistinn yfir 30 frambjóðendur til stjórnlagaþings, sem eru Sjálfstæðisflokknum þóknanlegir. Þetta er 5ta herdeildin, varið ykkur á þeim. Í stafrófsröð: Brynjólfur S. Ívarsson, Elías Bl. Guðjónsson, Elías Teodórsson, Frosti Sigurjónsson, Garðar Ingvarsson, Gísli Kristjánsson, Grímur Sigurðsson, Guðbrandur Ólafsson, Guðmar R. Stefánsson, Guðmundur B. Friðriksson, Gunnar Þórðarson, Halldór Jónsson, Inga Lind Karlsdóttir, Jón A. Svavarsson, Karen E. Halldórsdóttir, Lára Óskarsdóttir, Loftur M. Sigurðsson, Magnús I. Óskarsson, Magnús Thoroddsen, Ólafur Sigurðsson, Parricia A. Þormar, Pawel Bartoszek, Sigurður Aðalsteinsson, Sigurlaug A. Jóhannsdóttir, Skafti Harðarson, Vignir Bjarnason. Vilhjálmur Þ.Á. Vilhjálmsson, Þorsteinn Arnalds, Þorsteinn Hilmarsson, Þorvaldur H. Yngvason.
Hæstiréttur styður glæpinn

Beygja þarf íslenzka bankabófa til hlýðni. Þeir neita að láta afskriftir í þágu skuldara ná til ábyrgðarmanna skuldanna. Fara aftan að fólki eftir að hafa samið við það. Hæstiréttur úrskurðar glæpinn löglegan. Enda hefur hann bara áhuga á orðanna hljóðan, engan áhuga á réttlæti. Sennilega fer þetta mál til evrópskra dómstóla, sem ítrekað hafa rekið til baka orðhengilshátt Hæstaréttar. Guði sé lof fyrir afsal fullveldis, sem felst í að evrópskir dómstólar eru íslenzkum æðri. En ríkisstjórnin verður að finna leið til að kúga bankabófana til hlýðni, þótt bankaráðneytinu hafi ekki tekizt það.
Framboðstalan er 9915

Framboðstala mín til stjórnlagaþings er 9915. Ég er óháður frambjóðandi og hef aldrei étið úr lófa valdamanna í pólitík eða fjármálum. Hef fjallað um þjóðmál eins og þau eru og fátt dregið undan. Á stjórnlagaþingi þarf Ísland að hafa algerlega óhrædda fulltrúa, sem taka ekki allt trúanlegt, skyggnast undir yfirborð. Ég styð niðurstöður þjóðfundarins og mun flytja þann málstað inn á stjórnlagaþing, nái ég kjöri. Tel, að þjóðin þurfi nýja stjórnarskrá, sem hefjist á sáttmála hennar við sjálfa sig. Skoðanir mínar á öllum sviðum stjórnlagaþingsins má finna á

heimasíðu minni. Munið framboðstöluna: 9915.
Lenín og Hitler, Trotskí og Freud

Mokka á Skólavörðustíg frá 1958 er elzta café Reykjavíkur, bólgið af sögu listamanna og rithöfunda. Slík café eru í flestum menningarborgum Evrópu. Í Róm: Caffè Greco frá árinu 1760 við via Condotti neðan við Spánartröppur. Í París: Les Deux Magots við St-Germain götu á vestri bakka Signu. Í Feneyjum: Caffè Florian við Markúsartorg. Í Madrid: Café Comercial við torgið Glorieta de Bilbao. Í Lissabon: a Brasileira við Largo do Chiado. Í Vínarborg er merkasta kaffihúsið, Café Central við aðalgötuna Herrengaße. Árið 1913 voru þar fastagestir Lenín og Hitler, Trotskí og Freud. En ekki við sama borð.
Óraunhæfar kosningavonir

Meirihluti frambjóðenda til stjórnlagaþings er ágætlega frambærilegur. Það hefur ýtt undir óraunhæfar væntingar um, að eingöngu slíkir nái kjöri. Og að stjórnlagaþingið verði vingjarnlegur vinnustaður, þar sem fólk starfi saman. Slíkar væntingar eru óraunhæfar. Atkvæði munu dreifast út og suður um allan þennan ágæta hóp og fáir ná inn. Betri nýting verður á atkvæðum til lista fámennra hópa frambjóðenda, sem gæta hagsmuna. Til dæmis pólitískra hagsmuna eða hagsmuna kvótagreifa. Þeir munu því komast inn á þingið. Tími þess fer í rifrildi milli talsmanna sérhagsmuna og þeirra, sem vilja hlíta þjóðfundi.
Bankar efla braskara

Við vitum, að mörg fyrirtæki eiga ekki fyrir skuldum og hljóta að verða gjaldþrota. Við skiljum hins vegar ekki nauðsyn þess að fráfarandi eigendur taki aftur við fyrirtækjunum. Þorri þjóðarinnar er andvígur kennitöluflakki braskara. Við viljum ekki aftur sjá Björgólf Thor Björgólfsson eða Jón Ásgeir Jóhannesson í rekstri hér á landi. Ekki Hannes Smárason eða Pálma Haraldsson. Ekki Wernerssyni, Ólaf í Samskipum eða Bakkabræður. Við viljum ekki Björn Leifsson eða Jakob Valgeir Flosason. Þjóðin gubbar í hvert sinn, sem bankarnir skúra eftir braskarana og afhenda þeim fyrirtækin að nýju.
Allt þjálfurum að kenna

Um daginn las ég skondna kenningu um siðleysi fjárglæframanna og bankabófa. Það var sagt stafa af þjálfurum boltafélaga. Þeir leggi áherzlu á, að það sé hlutverk dómarans eins í kappleikjum sé að halda uppi siðsemi. Leikmenn megi hins vegar haga sér siðlaust. Svo framarlega sem það komist ekki upp eða að eftirköstin séu þolanleg. Því fautist boltamenn, sparki í mótherja í laumi eða skalli þá, snúi upp á geirvörtur eða bíti í hálsinn á þeim. Allt sé það í bezta lagi að mati þjálfara, svo framarlega sem það þjóni gangi liðsins. Siðleysi fjármála sé yfirfært úr keppnisboltanum. Athyglisverð kenning.
Æfur gjaldeyrisbraskari

Pressan upplýsir, að Heiðar Már Guðjónsson gjaldeyrisbraskari sé “æfur yfir framferði Seðlabankans”. Það er ekki einleikið með frekju og yfirgang þess, sem ráðgerði árás á krónuna. Svona eru margir snillingarnir, sem settu okkur á hausinn. En hvernig veit Pressan, að þessi sé æfur? Hvernig lýsir það sér, að Heiðar Már Guðjónsson sé æfur? Froðufellir hann á ritstjórnarskrifstofu Pressunnar? Mér finnst fjölmiðilliinn eigi að skýra fyrir okkur, hvernig hugarástandið kemur fram. Gjaldeyrisbraskari fær ekki tryggingafélag að gjöf og telur freklega brotið á rétti sínum. Og af hverju gengur hann ennþá laus?
Sex ráð handa lötum kjósendum

Flestir frambjóðendur eiga skilið kjör. Ýmsar leiðir einfalda val í leti eða tímahraki. 1: Farðu á http://www.ipetitions.com/petition/stjornlagathing/signatures og veldu af lista þeirra, sem EKKI kaupa auglýsingar. 2: Farðu á http://www.ipetitions.com/petition/hagsmunir/signatures og veldu af lista þeirra, sem EKKI eru studdir pólitík eða hagsmunum. 3: Slepptu öllum, sem senda þér glæsta mynd af sér í pósti eða dagblaði. 4: Slepptu öllum, sem vilja “vernda” stjórnarskrána. 5: Veldu opnu í kynningarblaði frambjóðenda og kjóstu þá, sem þar eru, flestir eru góðir. 6: Veldu einn. 7: Helzt 9915.
Ferðalag látins páfa

Margt er skrítið í sögu Páfagarðs. Árið 897 réttaði Stefán páfi sjötti yfir Formósus, látnum forvera. Líkið var grafið upp, klætt í páfaskrúð og sett í hásæti í réttarsal. Þar var líkið ákært fyrir landráð. Höggnir voru af því þrír fingur og því síðan hent í Tíbur. Ekki dugði það Stefáni til framhalds, því að hann var kyrktur síðar á sama ári. Áður var líkið af Formósus fiskað úr ánni og fékk aðra greftrun. Að Stefáni myrtum var Formósus aftur grafinn upp og lagður til hvíldar í Péturskirkju. Nokkru síðar á tíma páfans Sergíus þriðja var líkið enn tekið, dæmt og hálshöggvið. Mikið ferðalag á einu líki.
Vitfirring Landsbankans

Hálf þjóðin stendur á öndinni yfir vitfirrtri framgöngu Landsbankans í málum Jakobs Valgeirs Flosasonar. Fyrirtæki hans skulduðu milljarða út og suður. Stím fékk tuttugu milljarða afskrifaða. JV ehf sjö milljarða afskrifaða, Ál ehf tvo milljarða og önnur félög Jakobs líklega tíu milljarða. Vitfirrtur Landsbankinn afhendir samt Jakobi einn milljarð króna í viðbót til að kaupa kvóta. Lengra er ekki hægt að ganga í rugli. Á sama tíma verða bankaráðherra og fjármálaráðherra að andæfa afskriftum íbúðaskuldara. Pólitíska kerfið er eins helsjúkt og vitfirrtur Landsbankinn hjá Steinþóri Pálssyni bankabófa.
Góð ráð sjóðsins illræmda

Alþjóða gjaldeyrissjóðurinn er illa þokkaður um allan þriðja heiminn. Hefur veitt vond ráð og verið hallur undir einkavæðingu auðlinda. Því er eðlilegt, að við gætum okkar. En ég sé engin merki þess, að helztu firrur sjóðsins séu framkvæmdar hér á landi. Sjóðurinn þrýstir ekki á sölu auðlinda. Hann vill, að ríkið nái jafnvægi í rekstri, hækki skatta og minnki þjónustu. Það er ósköp gamaldags og traust viðhorf til rekstrar. Allt frá Hitler hafa sumir aðrir viljað eyða og sukka sig úr vandræðum, framleiða veltu með handafli. Ráð sjóðsins á því sviði eru betri og farsælli en ráð alkunnra lýðskrumara.
Lítið notaður milljarður

Nýti hver frambjóðandi hinar tvær leyfðu milljónir króna í kosningabaráttu, yrði heildarkostnaðurinn einn milljarður króna. Sýnir vel, hversu fáránlega hátt hámarkið er. En sumir eyða drjúgu fé í auglýsingar í fjölmiðlum og ruslpósti. Mest auglýsa frambjóðendur, sem vilja sem minnstar breytingar á stjórnarskránni, studdir af Morgunblaðinu. Þeir eru fáir og nýta atkvæði Bláu handarinnar betur en ofgnótt hinna góðu frambjóðenda. Þess vegna er hætta á ferðum. Ágætt ráð er að hafna öllum auglýsendum í Mogga, sem segjast vilja “vernda” gömlu stjórnarskrána. Mundu að mitt ágæta númer er 9915.
Gjaldþrotið var gæfa

Fjárhagsvandi sumra ríkja Evrópusambandsins getur orðið eins geigvænlegur og Íslands. Ekki vegna þess að þau hafi átt sína Davíða og Geira. Heldur vegna ríkisábyrgðar á bönkum. Írland spýtir ofurfé í bankana í stað þess að leyfa þeim að rúlla. Um öll Vesturlönd er trúaratriði, að bönkum verði að bjarga. Þeir séu hornsteinar trausts í viðskiptalífinu. En Ísland hefði aldrei getað borgað lánardrottnum bankanna sjöþúsund milljarða króna. Setti því bankana í gjaldþrot. Sextíu milljarða greiðsla í IceSave er smámynt í samanburði við sparnaðinn af gjaldþrotinu. Teljumst líklega gæfusöm, þegar upp er staðið.
Næst elskar hann Norður-Kóreu

Sameiginlegt einkenni tveggja fjandvina er, að þeir hata Evrópu. Hvorki Davíð Oddsson né Ólafur Ragnar Grímsson hafa slegið þar í gegn. Evrópskir litu á Davíð sem drýldinn hreppstjóra með fúla brandara úr dreifbýlinu og á Ólaf sem fúlt merkikerti. Davíð sótti sér vináttu í Rússlandi, þar sem hann útvegaði þúsund milljarða lán, sem reyndist vera rugl. Ólafur safnar vinum í þeim ríkjum, sem mest hata mannréttindi. Þar er Kína efst á blaði og síðan auðvitað Rússland. Þessa dagana var hann í Abú-Dabí og ræktaði líka vinskap við Íran. Eiginlega á hann helzt eftir Norður-Kóreu í þetta geðfellda safn.
Kjóstu strax í fyrramálið

Utankjörstaða-atkvæðagreiðsla er á fullu. Ég hvet alla, sem aðstöðu hafa, til að nota sér hana. Á kjördegi geta myndast lengri biðraðir en áður hafa þekkzt. Kjósendur þurfa að skrifa hundrað tölustafi á blað í stað þess að krota einn kross. Það margfaldar tímann í kjörklefanum. Ég hef enga trú á, að kjörstjórnir mæti því til fulls með margfalt fleiri kjörklefum. Þess vegna er mikilvægt að losna við biðraðir með því að kjósa fyrirfram. Það tryggir, að þú þurfir ekki frá að hverfa á kjördegi. Þetta eru mikilvægar kosningar, fyrsta skrefið að nýju lýðveldi. Mundu, að mitt númer er 9915.
Gegnsæi og pappírsslóð

Endurnýjuð stjórnarskrá gagnast illa, ef þar verður ekki fyrirskipað gegnsæi í kerfinu. Ekki bara í þremur þáttum valdsins, dómsvaldi, löggjafarvaldi og framkvæmdavaldi. Einnig í fjármálum, fyrirtækjum og fjölmiðlum. Skortur á gegnsæi í bönkum var ein helzta ástæða hrunsins. Nýja stjórnarskráin þarf að afnema bankaleynd. Ekki nægir að fyrirskipa gegnsæi, heldur einnig skráningu heimilda, þannig að mál séu ekki afgreidd munnlega. Gegnsæi er gagnslaust, ef ekki er til pappírsslóð. Leyndarhyggja er grunnmúruð og sameinar gamla pólitíkusa og spánnýja Hreyfinguna. Leyndarhyggjuna á að rífa upp með rótum.
Steinþór er spilltastur

Landsbankinn er skýrasta dæmið um, að ekkert er breytt. Gamla og ógeðslega, sjúka spillingin er þar á fullu. Okkur birtist hvert dæmið á fætur öðru um, að bankinn hossar verstu bófum landsins. Hefur nú gert Jakobi Valgeir Flosasyni kvótagreifa kleift að losna við ofurskuldir sínar og komast yfir enn meiri kvóta. Steinþór Pálsson skilur ekki baun í siðferði, né heldur aðrir helztu yfirmenn bankans. Áður var búið að gefa Birni Leifssyni hundruð milljóna ofan á afskriftir upp á milljarð. Öll hegðun Landsbankans er svo helsjúk, að undrum sætir. Brýnasta verkefni þjóðarinnar er að reka Steinþór.
Fjórtánþúsund greinar á síðu

Á

heimasíðu minni eru nýjustu pistlar mínir fyrir miðju. Hægra megin er skrá yfir fyrirlestra í blaðamennsku og helztu reglur um stíl. Vinstra megin eru ýmsir málaflokkar, sem ég hef fjallað mikið um á langri ævi. Til dæmis ferðu þar inn í safn mitt um reiðleiðir. Þar neðan við er opinn leitarreitur. Skrifaðu þar inn leitarorð, til dæmis STJÓRNARSKRÁ eða STJÓRNLAGAÞING. Ýttu síðan á hnappinn Leita. Færð þá upp 106 greinar um Stjórnlagaþing eða 260 greinar um Stjórnarskrá. Þær koma í tímaröð, yngstu efst. Þú getur breytt valinu, þannig að elztu komi fyrst. Samtals eru 14.180 greinar í safninu.
Búrkur eru tæpast brýnn vandi

Búrkur eru tæpast brýnasti vandi Íslendinga, þótt þær hafi verið bannaðar í Frakklandi og á Ítalíu. Ég hef aldrei séð búrku á Íslandi og býst tæpast við þeim á næstu árum. Væntanleg madrassa wahabíta í Öskjuhlíð getur þó orðið tilefni skoðunar málsins. Búrkur eru toppurinn á ísjaka ýmissa vandamála í samskiptum við róttæka múslima. Án efa er óþægilegt að eiga samskipti við fólk í búrku, þegar augun sjást tæpast. Auk þess geta þær verið dulargervi, þótt langsótt sé. Líklegast finnst mér, að áhyggjur Sjálfstæðisflokksins séu reistar á því áliti, að raunverulegum vandamálum fari fækkandi hér á landi.
Bjarni er sjálft vandamálið

Bjarni Benediktsson var reiður í ræðustól á Alþingi í gær. Spá Hagstofunnar fyrir næsta ár hefur lækkað úr 3% hagvexti í 2%. Bjarni var reiður út af því, skilur líklega ekki ástæðuna. Fyrir tilverknað Bjarna sjálfs dregst að ganga frá samkomulagi um IceSave. Þess vegna fást ekki lán til verklegra framkvæmda og vaxtaálag er of hátt á verklegum framkvæmdum. Þetta tefur til dæmis Búðarhálsvirkjun. Hann stendur í vegi verklegra framkvæmda og rífst svo yfir, að þær nái ekki fram að ganga. Þetta er meðal annars það, sem er að íslenzkri pólitík. Það er Bjarni Benediktsson, sem er sjálft vandamálið.
Árni sakar Davíð og Jónas

Árni Mathiesen kennir Davíð Oddssyni og Jónasi Friðrik Jónssyni um ólöglegu gengislánin. Fyrrum fjármálaráðherra segir Fjármálaeftirlit og Seðlabanka hafa átt að fylgjast með stórflóði gengislána. Eftirlitið hefði átt að sjá, að gengislánin voru ólögleg og átt að stöðva þau. Seðlabankinn hefði átt að sjá, að stórflóð ódýrra gengislána stríddi gegn baráttu bankans við þenslu og verðbólgu. Stórflóðið truflaði stjórntæki Seðlabankans, sem hefði átt að stöðva það. Bók Árna Mathiesen gefur betri innsýn í gerðir og aðgerðaleysi valdamanna fyrir hrunið en hitt varnarritið, bók Björgvins G. Sigurðssonar.
Verðlaun ári fyrir fæðingu

New Square er nýtt veitingahús við Lækjartorg, stofnað af sérfræðingum í kennitöluflakki veitingahúsa. Þótt því hafi verið startað í október 2010, auglýsir það sérstök verðlaun frá Condé Nast Traveller árið 2009. Fæst ekki staðfest af tímaritinu, enda erfitt að fá verðlaun ári fyrir fæðingu. Þetta er ekki heldur talið merkilegt tímarit í bransanum, fullt af skjalli og plöggi. Tímaritið hrósar sótrössum víða um heim. Í kynningu er fjallað um “brjálaða snilligáfu” kokksins. New Square hefði passað frábærlega í kramið fyrir hrun, þegar yfirborgaðir unglingar bankanna voru á skemmtanalífinu.
Krónan stýrir þjóðinni

Varla er hægt að segja að við höfum gjaldmiðil. Lifum á utanríkisviðskiptum, sem öll eru í erlendri mynt. Krónan er bara notuð innanlands. Hún fellur, er illa gengur í utanríkisviðskiptum. Rís, er vel gengur eins og núna. Sveifla krónunnar kemur í stað stjórnar ríkisvaldsins á efnahagsmálum. Öllum vanda er ýtt beint á herðar launþega. Þeir fá billegri krónur í kaup og sætta sig við sinn hlut. Svona gerast ekki kaupin á eyrinni í alvöruríkjum á borð við Írland. Þar er engin króna til að kasta byrðum á launþega. Þar verða menn að hunzkast við að reyna að stjórna. Það er von, að launþegar elski krónuna!
Hagsmunir 400 fermetra heimila

Upplýsingar um fjármál og flatarmál Marinós voru mikilvæg. Þau upplýstu, hvers vegna hagsmunasamtök heimila breyttust í hagsmunasamtök fjögurhundruð fermetra heimila. Halda verður fjármálum utan við einkamál. Samfélagið verður ekki skilið nema almenningur hafi aðgang að upplýsingum um fjármál. Hrunið hefði ekki verið mögulegt nema vegna leyndar á upplýsingum um allt, sem varðar fjármál. Um tekjur og gjöld, skatta og styrki, eignir og skuldir. Nýtt Ísland verður ekki til, nema opnað sé fyrir upplýsingar um öll fjármál. Marinó er leyndó eins og fortíðin, partur af gamla, lokaða, spillta Íslandi.
Orðinn hokinn af reynslu

Hef verið áratugum saman á opinberum vettvangi, orðinn hokinn af reynslu. Hef skammað alla, sem máli skipta. Aldrei verið próventukarl þeirra, sem völdin hafa hverju sinni í pólitík eða peningum. Og margoft hef ég skammað þjóðina í heild. Verður sennilega ekki talið gott vegarnesti í framboði til stjórnlagaþings. En samt er gaman að sjá, hversu margir láta sig hafa það að kjósa skrögginn, sem hefur haft þá á hornum sér. Skoðanir mínar sjást á

heimasíðu minni. Hún nær aftur til ársins 1973. Leitarorðið STJÓRNLAGAÞING sýnir þér 106 greinar og leitarorðið STJÓRNARSKRÁ sýnir þér 260 greinar.
Steingrímur líkist Davíð

Að ástæðulausu lét Steingrímur J. Sigfússon gæludýrið fá þrjátíu milljónir af skattfé. Í Árbót var reynt að reka meðferðarheimili fyrir unglinga með hörmulegum afleiðingum. Barnaverndarstofa sagði upp samstarfinu og borgaði sex mánaða starfslok. Þingmenn norðausturkjördæmis hjálpuðu Steingrími við að láta Árbót fá meira. Með hjálp Árna P. Árnasonar, sem var félagsráðherra til skamms tíma. Ráðherrarnir tróðu svindlinu niður í kok Barnaverndarstofu. Á tíma almenns niðurskurðar fékk gæludýr Steingríms þrjátíu milljónir króna. Þetta er gamla Ísland. Steingrímur verður smám saman eins og Davíð Oddsson.
Lélegir höfundar fjárlaga

Fjárlagafrumvarpið er arfavitlaust, enda samið af lélegu liði í ráðuneyti Steingríms J. Sigfússonar. Ekkert var hlustað á hugmyndir um sparnað sjálfs kerfisins, heldur ráðist í að skera þjónustu. Embættismenn virðast vera heilagar kýr. Heilu stofnanirnar eru óþarfar, svo sem Útlendingastofnun. Þar eru tugir lagatækna, sem tæpast mæta í vinnuna. Fækka ætti blýantsnögurum og skriffinnum sem allra mest, en hlífa þjóðinni við rýrari heilsuþjónustu. Þetta er búið að margsegja Steingrími, en hann hlustar ekki á neitt. Enda er allt á hvolfi í flokki hins heyrnardaufa, hálfur þingflokkurinn í andstöðu.
Höfnum hjálp hrunverja

Gott er, að Heiðar Már Guðjónsson hætti við að kaupa Sjóvá. Við þurfum ekki hjálp hrunverja við að byggja upp nýtt Ísland. Meðreiðarsveinar hans voru kannski vammlausir peningamenn, en Arion-banki átti að vita betur. Hafi Seðlabankinn brugðið fæti fyrir kaupin, er það fjöður í hatt bankans. Líka er gott, að Steini í Kók er ekki lengur í Kók. Betra er, að hann flytji til þjófanna í Barcelona eins og Hannes Smárason. Fínt er, ef skilanefnd Landsbankans nær að ógilda gjöf bankans til Björns Leifssonar. Við þurfum ekki aðild hrunverja að nýju Íslandi. Það hafa bankarnir ekki skilið enn.